section_heading: Međunarodni vojni sud za Daleki istok
paragraph_text: S posebnom pozornošću razmatrani su zločini koje su Japanci učinili protiv ratnih zarobljenika i civilnog stanovništva, jer Japan, premda je 1929. potpisao Ženevsku konvenciju o ratnim zarobljenicima, nije poštovao temeljne propise Međunarodnog ratnog prava. Treba spomenuti 78 tisuća zarobljenih Amerikanaca na Filipinima, marš smrti, strašne uvjete života u japanskim logorima, masakriranja u Kini svih onih koji nisu htjeli surađivati s Japancima, a da se ne govori o Nankingu 1938. kada je ubijeno više od 100 tisuća ljudi. Pokušaji obrane tih nedjela nisu privukli gotovo nikakvu pozornost pa je 12. studenog 1948. Međunarodni vojni sud za Daleki istok donio presude: sedam na smrt vješanjem, šesnaest na doživotnu robiju, a ostalima je izrekao vremenske kazne.